খেলাফত মজলিসের আমির মাওলানা মোহাম্মদ ইসহাক বলেছেন, সবাই ঐক্যবদ্ধ হলে সরকার জনগণের দাবি মানতে বাধ্য হবে। তাই নির্দলীয় নিরপেক্ষ সরকারের অধীনে একটি অবাধ ও সুষ্ঠু নির্বাচনের দাবি আদায়ে জাতীয় ঐক্য গড়ে তুলতে হবে। গতকাল সংগঠনের কেন্দ্রীয় নির্বাহী বৈঠকে তিনি বলেন, ভোট ও ভোটারবিহীন নির্বাচনের মাধ্যমে ক্ষমতাসীন বর্তমান সরকার একটি জনবিচ্ছিন্ন সরকার। এ সরকারকে হটিয়ে দেশে জনগণের ভোটে নির্বাচিত সরকার কায়েম করতে হবে। এ জন্য অবিলম্বে নির্বাচনকালীন নিরপেক্ষ সরকার গঠন করতে হবে। নির্বাচনের আগে জাতীয় সংসদ ভেঙে দিতে হবে। নির্বাচনে সেনাবাহিনী মোতায়েন করতে হবে। হামলা, মামলা, জেল-জুলুম, গণগ্রেফতার বন্ধ করতে হবে। ২০ দলীয় জোটের শীর্ষ নেত্রী বিএনপি চেয়ারপারসনসহ কারাবন্দী সব রাজনৈতিক নেতাকর্মীকে মুক্তি দতে হবে। সরকারের আজ্ঞাবহ নির্বাচন কমিশন পুনর্গঠন করতে হবে। নির্বাচনে ইভিএম ব্যবহারে বিতর্কিত সিদ্ধান্ত বাতিল করতে হবে।